2011 nyarán a nem-pontszerző Wuxi Classic fináléjába került, itt azonban alulmaradt Mark Selbyvel szemben. A júliusi Wuxi-döntő után Carter komoly mélyrepülést élt át. A tornákon sorra az első, vagy a második körben esett ki. Miután a decemberi UK Championship második körében búcsúzni kényszerült, Ali egy Twitter üzenetben bejelentette idény végi visszavonulását. Később Carter kijelentette, hogy nyilatkozatát a pillanat hevében tette és a folytatást a betegsége fogja meghatározni. Egy hónappal a világbajnokság előtt tej- és lisztmentes diétára tért át, aminek köszönhetően rohamos formajavuláson esett át. A 2012-es China Openen már a negyeddöntőig jutott. A 2012-es világbajnokságon Carter végig remek formában játszott, Mark Davis, Judd Trump, Jamie Jones és Stephen Maguire legyőzésével döntőbe jutott. Az ellenfele az a Ronnie O’Sullivan volt, akit pályafutása során egyszer sem győzött le - és akivel már játszott világbajnoki döntőt 2008-ban. A mérkőzést ez alkalommal is a "Rakéta" nyerte, 18-11 arányban. Ám Carter idényét elnézve már a világbajnoki döntő is győzelemmel ért fel.&lt;br&gt;